Mesaj Rector

Întreaga comunitate a UMF “Carol Davila” rămâne, înainte de toate, o mare familie

Împreună am reușit să traversăm un an universitar extrem de dificil dominat, în cea de a doua sa jumătate, de puternica criză pandemică generată de noul coronavirus SARS CoV-2 perioadă în care am fost supuși unor adevărate teste de anduranță, dar pe care le-am depășit, cred eu, cu succes. Translația cursurilor universitare, a examenelor sau a congreselor științifice în mediul on-line, distanțarea socială, restrângerea unor activități didactice sau administrative și chiar obligativitatea uzitării dezinfectanților speciali sau a măștilor faciale au reprezentat pentru noi toți examene ce au impus o notă maximală într-un context total atipic cotidianului nostru.

Dar una dintre cele mai mari provocări cu care împreună am decis să ne confruntăm a fost păstrarea tradiției Universității de Medicină și Farmacie “Carol Davila” din București în ceea ce privește organizarea examenului de admitere în cele patru importante Facultăți ale sale: Medicină, Medicină Dentară, Farmacie și FMAM. Pregătirea unui astfel de eveniment extrem de important în istoria Universității noastre a însemnat înainte de toate unitate, dăruire și devotament pe toate palierele, aceste atribute ducând efortul extraordinar al fiecăruia dintre noi, în satisfacția reușitei și a convingerii că marea familie a Universității de Medicină și Farmacie “Carol Davila” își va păstra întotdeauna, indiferent de vicisitudinile vremii, același spirit puternic.

În acest sens, Examenul de Admitere organizat în data de 26 iulie, 2020, la Romexpo va rămâne un punct de referință în istoria Universității noastre. Pentru încă un efort enorm pe care l-ați făcut în realizarea acestui amplu proiect țin să vă aduc tuturor, cadre didactice și reprezentanți ai corpului administrativ, precum și partenerilor noștri externi, sincere mulțumiri și considerații. Prin coeziunea dumneavoastră, prin sacrificiile făcute și prin spiritul extraordinar de echipă ați demonstrat încă odată că, un proiect ce pare imposibil de înfăptuit, poate deveni o realitate frumoasă.

De asemenea, cu permisiunea dumneavoastră, le aduc mulțumiri tuturor candidaților și părinților acestora, pentru încrederea pe care ne-au acordat-o, adresând totodată sincere felicitări și mult succes în cariera universitară proaspeților noștri studenți.

Cu mulțumiri și deosebite considerații
Prof. Dr. Viorel Jinga, Rector al UMF “Carol Davila”

Articolul Mesaj Rector apare prima dată în umfcd.